***FH Vorarlberg – poročilo***

V poletnem semestru študijskega leta 2016/2017 sem se odpravila na Erasmus+ izmenjavo v manj znano mesto v zahodni Avstriji, Dornbirn. Mesto se nahaja v zvezni državi Vorarlberg in je tudi največje mesto po številu prebivalstva. To območje je najbolj znano po Bodenskem jezeru / Jezero Konstanz, imenovano tudi Die Vierländerregion Bodensee (Regija 4 držav Bodensko jezero).

Jaz in Urška sva prvi študentki, ki sta se odpravili na izmenjavo na FH Vorarlberg v Dornbirnu in tako sva vstopili v povsem neznano območje. Prvi vtis: FANTASTIČNO. Kar se tiče same šole in izobraževanja, nimam ene same pritožbe. Kot prvo je osebje za študijske izmenjave izjemno organizirano in usposobljeno, že pred prihodom so nam podali izjemno veliko potrebnih informacij, nas opominjali, če česa še nismo izpolnili in oddali, odgovarjali na elektronska sporočila v istem dnevu, po navadi v roku dveh ur, v primeru, da se je pojavilo kakršno koli vprašanje ali skrb, so nam ponudili vso možno pomoč. Ob prihodu smo se dobili v njihovi pisarni, kjer smo prejeli manjše darilo, zemljevid mesta, urnike za javni prevoz in bonbone, po sprejemu pa smo se skupaj odpravili do našega Erasmus doma, kjer smo poklepetali z lastniki, popili kavo in pojedli pecivo. Prvi teden smo imeli organiziran Welcome Week, ki nam je v sklopu različnih dejavnosti omogočil, da se spoznamo med seboj in samo območje izmenjave. Odpeljali so nas na izlet, kjer smo v ski-resortu dobili sladico in pijačo, organizirali obisk tržnice in nam dali budget 20 €, organizirali pravi avstrijski zajtrk. Na začetku smo prejeli študentsko kartico, na kateri je bil dobropis 12 € za tiskanje na šolskih printerjih, in organizirali ogled celotnega šolskega kompleksa, ki je sestavljen iz več stavb in nedavno prenovljen in dograjen. Oprema je najnovejša, imajo kotičke za sprostitev, menzo in šolski caffee, v drugih šolskih poslopjih so italijanska, azijska in vegetarijanska restavracija. Pred glavno stavbo in za knjižnico so v toplih dnevih stoli, mize in ležalniki, kjer lahko neomejeno poležavaš in se sončiš, vstop v šolo pa je omogočen 24/7 s študentsko kartico – dobesedno. Celoten kampus ima Wi-Fi, seveda.

Profesorji so odlični, predavanja interaktivna, dobro strukturirana, zanimiva in seveda v angleščini, če izbereš angleška. Profesorji si prizadevajo, da uporabljajo čim manj PP predstavitev in študente vključujejo v razprave, organizirajo delavnice in jih vozijo na ekskurzije, ki so povezane s predmetom. Prav tako smo bili deležni zunanjih predavateljev in ekstremno osebnega odnosa, ki je vedno poskrbel za sproščeno in motivacijsko ozračje. S profesorji se lahko šališ in izraziš svoje mnenje, ki ga po mojih izkušnjah sprejemajo ekstremno odprto, vendar smo tudi vedno vedeli, kdaj je čas za delo. Nekateri predmeti zahtevajo več časa, drugi manj, vendar je to očitno po kreditnih točkah. Osebno pa bi pohvalila vse profesorje, s katerimi sem sodelovala, in na splošno vse zaposlene, s katerimi sem imela kontakt, ker so bili vedno nasmejani in ustrežljivi. Peter Niedermaier, profesor predmeta Inovativne metode, je na koncu semestra organiziral vrtno zabavo za nas, Sharon du Plessis – Schneider nas je odpeljala na dve ekskurziji v Ravensburg – ogled mesta in konferenco za socialno delo na FH Ravensburg Weingarten. Matthew Randall je poskrbel za ekstremno interaktiven predmet Gender and Diversity Training in nam predstavil marsikatero stvar, ki se tiče spola in se je ne zavedamo, pa ima na naša življenja velik vpliv, in nam o tem dovolil debatirati in narediti delavnico. Michael Himmer, vodja oddelka za socialno delo, je kljub svojemu položaju sodeloval z nami kot naš vrstnik in se nam pridružil v odkrivanju politik, povezanih s socialnim delom, ter se organiziral tako, da je v nas vzbudil zanimanje za delovanje v Evropski uniji. V tem semestru smo pokrili makro raven socialnega dela in to je zame odprlo povsem nov svet, ki sem ga do te izmenjave popolnoma spregledala.

Avstrija je država, ki sodi glede na kakovost življenja v najvišji razred, Dunaj je bil leta 2017 že sedmič zapored izbran za najboljše mesto za življenje, zato lahko sklepamo, da je Avstrija dražja kot Slovenija, ampak brez skrbi, če malo pogledaš cene v trgovinah in s seboj prineseš nekaj svojega denarja, ni razloga za skrb. Sama sem stanovala v zasebni nastanitvi, v hiši s štirimi sobami in za to plačala 280 € na mesec, kar je za to območje ekstremno poceni. Res je, da so cene v lokalih in restavracijah veliko višje, vendar se sama tega nisem prav dosti posluževala, ker mi finančno ne bi zneslo. Pivo v klubu stane cca. 3,80 €, kava v lokalu cca. 2,80 €, hamburger s pomfrijem in ustekleničeno vodo cca. 14 €. Torej, vsake toliko si lahko privoščiš, ampak previdno.

Sam Dornbirn je majhno mesto, približno 50.000 prebivalcev, vendar lepo in domače. Če se želite stalno zabavati in popivati, bi ga skoraj odsvetovala, ker tega v sami kulturi ni in to se kaže tudi v nočnem življenju. Imajo klube in ljudje radi zahajajo ven ob večerih, sploh v toplih mesecih, ampak ne, da bi hudo popivali. Lokacija je odlična za potovanja v več evropskih držav; Švica je dostopna v manj kot uri, prav tako Nemčija in Lichtenstein, prav tako sta blizu Italija in Francija. V kolikor si ljubitelj narave in gora, je v bližini neskončno vrhov za planinarjenje, ena izmed najlepših lokacij: Lünersee. Prav tako je 20 minut oddaljeno Bodensko jezero, kjer se lahko kopaš ali pa se za to odločiš v odprtem bazenu das Waldbad Enz v zavetju gozda in reke Gütle, ki je dostopen peš. Sama sem se odpravila kar k reki, ki je čista in zelo prijetne temperature v vročih dneh. V poletnih mesecih se veliko dogaja, stalno so organizirani dogodki, ki jih obiskuje veliko ljudi, prav tako pa imajo Avstrijci veliko praznikov, ki jih radi proslavijo. Domači študentje so dostopni, vendar je nivo znanja angleščine precej nizek, marsikdo si ne želi govoriti angleško, marsikdo pa si tega zelo želi. V tem semestru smo bili vsi študenti socialnega dela pomešani med sabo, se pravi redni, izredni in Erasmus, kar je morda poskrbelo za morda ne tako tesne vezi, a povsem nove in pestre izkušnje in mnenja.

All in all, študijsko izmenjavo v Dornbirnu močno priporočam, ker je sama izkušnja neverjetna in ekstremno pozitivna z mojega vidika. Močno upam, da se bom sem še vrnila.

Če se vam porajajo kakršnakoli vprašanja me lahko kontaktirate na: cukormonika@gmail.com

Monika Cukor